Partidul Alianţa Liberalilor şi Democraţilor (ALDE) a desemnat un preot candidat la Primăria Ivăneşti, comuna cu cele mai multe sate componente din judeţul Vaslui. Preotul Ovidiu Mihalache slujeşte în zonă de 14 ani, parohia sa acoperind jumătate din comună. În ultimul an, preotul din Ivăneşti a fost implicat în mai multe scandaluri cu soţia sa, în prezent fiind cercetat de procurorii Parchetului de pe lângă Judecătoria Vaslui pentru loviri şi alte violenţe.

Preotul Ovidiu Mihalache a intrat în vizorul poliţiştilor în primăvara anului trecut, când preoteasa l-a acuzat că a agresat-o cu brutalitate după ce l-ar fi înregistrat cu un reportofon în timp ce făcea declaraţii de dragoste unei tinere. Soţia preotului a cerut atunci ajutorul la 112, la casa parohială ajungând deopotrivă poliţiştii şi un echipaj de la Ambulanţă.



După incident, preoteasa s-a adesat judecătorilor, solicitând emiterea unui ordin de protecţie împotriva preotului acuzat de agresiune. Ulterior, însă, aceasta a renunţat la judecată.

”L-am înregistrat cu reportofonul”

„Incidentul s-a petrecut la sfârşitul lui martie 2015, după ce soţul meu a făcut scandal în curtea casei parohiale, strigând la lume că sunt nebună. Totul s-a întâmplat pe fondul nemulţumirilor că l-am înregistrat cu reportofonul în timp ce era cu o fată în maşină şi-i spunea că o iubeşte. Când am intrat în casă, a început să mă lovească, împreună cu fraţii lui. În consecinţă, am sunat la 112 şi a venit Poliţia şi o ambulanţă. Mă speriasem pentru că-mi curgea sânge, dar am refuzat să merg la spital”, a declarat soţia preotului.

Deşi femeia a depus plângere împotriva soţului agresiv, dosarul nu a fost soluţionat până în prezent. „La Postul de Poliţie Ivăneşti se află în lucru un dosar penal pentru săvârşirea infracţiunii de loviri sau alte violenţe. Cauza este înregistrată la Parchetul de pe lângă Judecătoria Vaslui”, a precizat responsabilul mass-media al Poliţiei Judeţene Vaslui, Loredana David.

Luptă în instanţă pentru custodia copiilor

După scandalul din primăvara anului trecut, preotul a părăsit casa parohială luându-şi cei doi copii şi locuind în clădirea fostei şcoli din satul Chilia. Preoteasa s-a adresat din nou judecătorilor solicitând o ordonanţă preşidenţială prin care să îi fie încredinţaţi copii. Judecătoria Vaslui a respins solicitarea, copiii rămânând cu preotul, care de anul trecut nu permite preotesei să îi vadă pe cei doi copii.

După separare, preotul şi preoteasa au continuat războiul în instanţă, fiecare solicitând exercitarea drepturilor părinteşti. Dosarul se judecă şi în prezent la Judecătoria Vaslui.

Reprezentanţii Episcopiei Huşilor susţin că, până la pronunţarea instanţei, nu vor lua nicio măsură împotriva preotului Ovidiu Mihalache, aşteptând soluţionarea civilă şi penală a cazului.

„Ştim de litigiile pe care le are cu soţia sa, am analizat cazul, dar sunt procese pe rol sau dosare în lucru la autorităţile statului şi nu putem interveni”, a declarat purtătorul de cuvânt al Episcopiei Huşilor, Marinică Tudor.

Susţinut pentru primărie de partid şi enoriaşi

La rândul lor, reprezentanţii Organizaţiei Judeţene Vaslui a ALDE consideră că preotul Ovidiu Mihalache este „cel mai potrivit candidat” pentru Primăria Ivăneşti. „Preotul este un băiat tânăr, un om deosebit. Noi credem că este cel mai potrivit candidat”, a invocat Emil Dorin, copreşedintele ALDE Vaslui. Preotul se bucură de susţinerea enoriaşilor, care duc pe reţelele de socializare o campanie de promovare a acestuia.

Preotul Ovidiu Mihalache a refuzat să facă vreo declaraţie în ceea ce priveşte candidatura sa la Primăria Ivăneşti şi acuzaţiile aduse împotriva sa. ”Omul bun vorbeşte frumos, că îi vede pe toţi prin prisma bunătăţii lui”, a comentat preotul Mihalache pe Facebook, acolo unde este încurajat de enoriaşi să lupte pentru a ajunge primar.

Mai puteţi citi:

Chirurgul-senator de la Huşi, cel mai înstărit bugetar candidat la fotoliu de primar din judeţul Vaslui

De la braţul infractorilor la braţul lui Mircea Geoană. Şmecherul din Vaslui care vrea să ajungă primar: „Sugeţi p...a, fraierilor, sunt interlop“